‘Spioene’ in die parlementSpeaker Baleka Mbete in die parlement (Argieffoto) Baleka Mbethe Foto: GCIS Die parlement het glo ŉ aggressiewe aanslag teen sy eie personeel van stapel gestuur om spioene en fluitjieblasers ‘uit te roei’, berig die Sunday Times. Volgens die koerant is die “buitensporige veldtog”, waarby die Suid-Afrikaanse Staatsveiligheidsagentskap (SSA) betrokke is en deur die parlement se sekretaris, Gengezi Mgidlana, op die been gebring is, die jongste in ŉ reeks pogings om beamptes vas te vat. Die koerant berig verder intelligensiebeamptes het tydens ŉ reeks vergaderings die afgelope week aan parlementêre personeel gesê sekere nie-regeringsorganisasies, spesifiek Right2Know, is agente wat vir buitelandse regerings werk. Beangste personeel, wat op voorwaarde van anonimiteit gesels het, het aan Sunday Times gesê hulle is al selfs aangesê om die batterye uit hul selfone te haal voor vergaderings begin. Die Demokratiese Alliansie het intussen ŉ dringende vergadering versoek met die parlementêre oorsigowerheid (POA). Mike Waters, hoofsweep van die DA, het gesê mediaberigte oor die SSA se inmenging is ŉ groot kommer en vereis drastiese ingryping. “Ek gaan die speaker van die parlement, Baleka Mbete, skriftelik versoek om ŉ vergadering te belê met die POA om die saak te bespreek.”